Olwali olwo, nga nkulabira akanyoolagano wakati wa Wango ne Wakayima abaali abayonta ennyo. Baagenda ku mugga okwenywera ku mazzi. Bano olwali okutuuka ku mugga nga batandika kwenywera mazzi kubanga ennyonta yali ebalumidde akaseera. Nga bali ku mugga, Wango yayimirira ku ludda lw’engulu olw’omugga ate ye Wakayima nga bw’ali mugezigezi ye yadda ku ludda olw’ekyemmanga. Wabula olw’amaddu ga Wango, yanoonya ensonga gye yeekwasa asobole okulya Wakayima. Awatali nsonga yonna, Wango yakambuwala era n’abuuza Wakayima nti, “Ggwe kano, ani akulagidde okusiikuula amazzi gange ge nnywa?” Okusooka, Wakayima yalowooza nti Wango yali asaaga. Wabula, yagenda okwetegereza nga Wango akambuwadde era nga tasalikako musale, ekintu Wakayima kye yali tasuubira! Wakayima yatya era wakati mu kutya okungi ky’ava amugamba nti, “Munnage sinnasikuula ku mazzi kuba era ne bw’otunula nze ndi ku ludda olw’ekyemmanga amazzi gye gakulukita gadda, era mazzi gava eyo waggulu gy’oli nga gadda eno wansi gyendi. Ate n’ekirala mpozzi nga nze ndaba obubi naye amazzi nze ndaba simasiikuufu era bwe gati bwe tugasanze.” Ekituufu Wango yeetunuulira era n’alowoozamu ku ngeri Wakayima gye yali yeewozezzaako n’alaba nga Wakayima yali talina musango. Wabula, Wango nga bwe yali omukalukalu, yagenda mu maaso n’okubaako kye yeekwasa ekirala. Ky’ava amugamba nti, “Ojjukira bulungi nti emyezi mukaaga egiyise wansalako ebigambo ebibi ennyo ekyaviirako ne mukazi wange okunoba?” Wakayima n’amuddamu nti, “Munnange Wango, ku kyalo kuno nakomyewo ggulo nga nva Ssingo gye mmaze emyaka ebiri, emyezi omukaaga gy’oyogerako sibadde kwammwe kuno.” Olw’okuba Wakayima ku magezi kw’atudde, bino byonna yabyogera bw’asemberera Wango ng’alinga eyali ayagala bateese kumbe nga ye yali akizudde nti yali alina kusindika Wango mu mazzi olwo Wakayima afune oluwenda oludduka kubanga yali akirabye mangu nti engeri Wango gye yali atandise okwekwasa obusongasonga yali anoonya luwenda kw’amuliira. Wano yasobola okusinziira n’asindika Wango ne yebbika mu mugga olwo n’alyoka adduka okw’ewonya essajja eryali ly’agala okumulya.